প্রধান মন্ত্রীনা ভিদিও ব্রিজকী থোংদা নহা ওইরিবা ইনোভেতরশিং অমসুং স্তার্ত-অপ ইন্ত্রপ্রিনরশিংগা ৱারী শানখ্রে

প্রধান মন্ত্রী শ্রী নরেন্দ্রা মোদীনা ঙসি ভিদিও ব্রিজকী থোংদা নহা ওইরিবা ইনোভেতরশিং অমসুং স্তার্ত-অপ ইন্ত্রপ্রিনরশিংগা ৱারী শানখ্রে। মসিনা সরকারগী স্কিমশিংগী তোঙান তোঙানবা কান্নবা ফংলবা মীওইশিংগা ভিদিওগী থোংদা প্রধান মন্ত্রীগা লোইননা ৱারী শান্নবগী মরিশুবা পরিংনি। ভারতকী নহাশিংনা থবক পীবা ঙম্বা ওইরকপদা হরাওবা ফোংদোক্লদুনা প্রধান মন্ত্রীনা হায়খি মদুদি সরকার অসিনা দেমোগ্রাফিক দিবাইদেন্ত লাকশিন্নবগী মায়কৈরোমদা ৱারেপ লৌরে। স্তার্ত-অপ সেক্তরবু হেন্না ফগৎহন্নবগীদমক মতিক চাবা শেনফম, থৌনা অমসুং মীয়ামগা শম্নবা মথৌ তাই হায়না প্রধান মন্ত্রীনা মখা তাখি। স্তার্ত-অপ হায়রগা দিজিতেল অমসুং তেক্নোলোজী ইনোবেসন খক্তা খঙনরম্বা মতম অদু হৌজিক্তি অহোংবা লাক্লে হায়না প্রধান মন্ত্রীনা হায়খি। হৌজিক্তি লম কয়াদা স্তার্ত-অপ ইন্ত্রপ্রিনরশিং লৈরে হায়না মহাক্না ফোংদোকখি। রাজ্য ২৮, য়ুনিয়ন তেরিতোরী ৬ অমসুং জিলা ৪১৯দা স্তার্ত-অপশিং লৈরে। মসিগী মনুংদা রেজিস্তার তৌরবা স্তার্ত-অপ চাদা ৪৪দি তায়র-২ অমদি তায়র-৩ শহরশিংদগীনি। স্তার্ত-অপ চাদা ৪৫দি নুপীশিংনা লিংখৎপনি। সরকারনা মতৌ করম্না পেতেন্তস অমসুং ত্রেদমার্কস লৌবদা লাইথোকহনবগে হায়বগী মতাংদা শ্রী নরেন্দ্র মোদীনা শন্দোক্না ঙাংখি। সরকার অসিনা ত্রেদমার্ক এপ্লাই তৌবদা চংবা ফোর্মগী মশিং হুমফুতরামরিদগী নিপালদা হন্থহল্লে মদুনা মরম ওইরগা চহি অহুম অসিদা ত্রেদ মার্ক রেজিস্ত্রেসন্দা ফোল্দ অহুম হেঙ্গৎহল্লে। পেতেন্তস রেজিস্তার তৌবগী মশিংসু মমাংগী সরকারগা য়েংনরুবদা ফোল্দ অহুম হেঙ্গৎলে। নহা ওইরিবা ইন্ত্রপ্রিনরশিংনা মখোয়গী স্তার্ত-অপ্সতা ফন্দগী অৱাৎপা লৈতনবা অমদি নহাশিংনা ইনোবেৎ তৌবদা খুদোং চানবা সরকারনা লুপা কোতি ১০০০০গী ‘ফন্দ তু ফন্দস’ শেম্লে হায়না নহা ওইরিবা ইন্ত্রপ্রিনরশিংগা ৱারী শান্নখিবা অদুদা প্রধান মন্ত্রীনা ফোংদোকখি। ‘ফন্দ তু ফন্দস’কী খুথাংদা লুপা কোতি ১২৮৫গী ফন্দিং পীখ্রে, হৌজিক ফাওবদা ভেঞ্চর ফন্দ ওইনা অপুনবা লুপা কোতি ৬৯৮০গী শেনফম লিবরেজ তৌখ্রে। স্তার্ত-অপশিংনা মখোয়গী পোত্থোকশিং অদু সরকারদা য়োঞ্জবা ঙমজনবা গবর্নমেন্ত ই-মার্কেৎ প্লেস (জি ই এম)বু স্তার্ত-অপ ইন্দিয়া পোর্তেলগা শম্নহল্লে হায়না, ভারতকী স্তার্ত-অপ ইকোসিস্তেম হেন্না পাকথোক চাউথোকহন্নবা সরকারনা লৌখৎলিবা খোংথাংশিং অদু শন্দোক্না তাক্লদুনা প্রধান মন্ত্রীনা হায়খি। স্তার্ত-অপশিংবু চহি অহুমগী ওইনা ইনকম তেক্সতগী কোমথোক্লি। লেবর লোজ ৬ অমসুং এনভাইরনমেন্ত লোজ ৩দা অহোংবা পুরকখ্রে। সরকারনা স্তার্ত-অপ ইন্দিয়া হব কৌবা ৱান-স্তোপ দিজিতেল প্লেৎফোর্ম অমসু হৌদোকখ্রে। নহাশিংগী মরক্তা ইনোবেসন অমসুং কম্পিতিসন থৌগৎনবগীদমক সরকার অসিনা অতল ন্যু ইন্দিয়া চেলেঞ্জ, স্মার্ত ইন্দিয়া হেক্কাথোন অমসুং এগ্রীকলচর গ্রান্দ চেলেঞ্জগুম্বা তোঙান তোঙানবা কম্পিতিসনশিং হৌদোক্লে হায়না নরেন্দ্র মোদীনা শরুক য়ারিবশিং অদুগা ৱারী শান্নখিবদা ফোংদোকখি। নহাশিংনা রিসর্স অমসুং ইনোবেসন্দা শরুক য়াবদা পুক্নীং থৌগৎনবা লৈবাক্কী মফম কয়াদা রিসর্স পার্ক নিপাল অমদি অতল তিঙ্করিং লেবস ২৫০০ লিংখৎলে হায়না প্রধান মন্ত্রীনা হায়খি। ইনোবেতর্সশিংদা ৱা ঙাংলদুনা প্রধান মন্ত্রীনা মতৌ করম্না এগ্রীকলচর সেক্তরবু ত্রান্সফোর্ম তৌগদগে হায়বা অদু খন্ননবা নহা ওইরিবশিংগী মফমদা পাউজেল পীখি। মেক ইন ইন্দিয়াগী লোইননা দিজাইন ইন ইন্দিয়া অসি তৌদবা য়াদবা অমনি হায়না মহাক্না হায়খি। প্রধান মন্ত্রীনা নহারোলশিংবু ইনোবেসন মখা চত্থনবা পুক্নীং থৌগৎখি অমদি “ইনোবেৎ ওর স্তেগনেৎ”কী লাইৱা অদু পীখি। প্রধান মন্ত্রীগা লোইননা ৱারী শান্নরদুনা স্তার্ত-অপ ইন্দিয়াগী মখাদা লৈবা তোঙান তোঙানবা সরকারগী স্কিমশিংনা অনৌবা স্তার্ত-অপশিং লিংখৎপদা মতৌ করম্না মতেং ওইবগে হায়বদু নহা ওইরিবা ইনোবেতরশিংনা শুগায়না তমখি। ইন্ত্রপ্রিনরশিং অমসুং ইনোবেতরশিংনসু প্রধান মন্ত্রীগী মফমদা এগ্রীকলচরেল ইনোবেসনশিংদগী হৌরগা ব্লোক চেন তেক্নোলোজী ফাওবগী ওইবা মখোয়গী ইনোবেসনশিং অদুসু শুগাইনা তমখি। তোঙান তোঙানবা অতল তিঙ্করিং লেবসকী মহৈরোইশিংনা মখোয়গী ইনোবেসনশিং অদু প্রধান মন্ত্রীদা সেয়ার তৌখি। প্রধান মন্ত্রীনা মহৈরোইশিং অদুগী পুক্নীং থৌগৎখি অমসুং অপেনবা ফোংদোকখি। প্রধান মন্ত্রীনা ‘ইনোবেৎ ইন্দিয়া’বু অচৌবা খোংথাং অমা ওইহন্নবা খুন্নাইগী মফমদা পাউজেনখি। মহাক্না মীয়াম্বুবু হসতেগ #InnovateIndiaগী থোংদা মখোয়গী ৱাখল্লোনশিং অমসুং ইনোবেসনশিং সেয়ার তৌনবা পুক্নীং থৌগৎখি।